Document ID: 32007D0766

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Νοεμβρίου 2007
για την κατάρτιση του καταλόγου των περιφερειών και των περιοχών που είναι επιλέξιμες για χρηματοδότηση στο πλαίσιο της συνιστώσας διασυνοριακής συνεργασίας του μηχανισμού προενταξιακής βοήθειας για τους σκοπούς της διασυνοριακής συνεργασίας μεταξύ των κρατών μελών και των δικαιούχων χωρών για την περίοδο 2007-2013
(2007/766/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (IPA) (1),
τον κανονισμό (ΕΚ) αριθ. 718/2007 της Επιτροπής, της 12ης Ιουνίου 2007, για την εφαρμογή του κανονισμού (ΕΚ) αριθ. 1085/2006 του Συμβουλίου (2), και ιδίως το άρθρο 88 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 9 του κανονισμού (ΕΚ) αριθ. 1085/2006, η συνιστώσα του ΙΡΑ που αφορά τη διασυνοριακή συνεργασία είναι δυνατόν να στηρίζει τη διασυνοριακή συνεργασία μεταξύ των δικαιούχων χωρών και των κρατών μελών. Στην περίπτωση αυτή, η βοήθεια στο πλαίσιο της συνιστώσας του ΙΡΑ που αφορά τη διασυνοριακή συνεργασία καλύπτει τις περιφέρειες εκατέρωθεν του αντίστοιχου συνόρου ή συνόρων, χερσαίων ή θαλάσσιων.
(2)
Σύμφωνα με το άρθρο 88 παράγραφος 1 του κανονισμού (ΕΚ) αριθ. 718/2007, για τους σκοπούς της διασυνοριακής συνεργασίας μεταξύ των κρατών μελών και των δικαιούχων χωρών, οι περιοχές που είναι επιλέξιμες για χρηματοδότηση είναι οι περιφέρειες NUTS επιπέδου 3 ή, ελλείψει ταξινόμησης NUTS, αντίστοιχες περιοχές κατά μήκος των χερσαίων συνόρων μεταξύ της Κοινότητας και των δικαιούχων χωρών και κατά μήκος θαλάσσιων συνόρων μεταξύ της Κοινότητας και των δικαιούχων χωρών, οι οποίες χωρίζονται, κατά κανόνα, από μέγιστη απόσταση 150 χιλιομέτρων, λαμβανομένων υπόψη των ενδεχόμενων προσαρμογών που απαιτούνται για να εξασφαλιστεί η συνεκτικότητα και η συνέχεια της συνεργασίας.
(3)
Το άρθρο 88 παράγραφος 1 του κανονισμού (ΕΚ) αριθ. 718/2007 προβλέπει ότι, αμέσως μετά την έναρξη ισχύος του κανονισμού, η Επιτροπή θεσπίζει τον κατάλογο των επιλέξιμων περιφερειών στην Κοινότητα και στις δικαιούχους χώρες, ο οποίος θα ισχύει έως τις 31 Δεκεμβρίου 2013,
ΑΠΟΦΑΣΙΖΕΙ:
Άρθρο μόνο
Για τους σκοπούς της διασυνοριακής συνεργασίας μεταξύ των κρατών μελών και των δικαιούχων χωρών ΙΡΑ, όπως αναφέρεται στο άρθρο 88 παράγραφος 1 του κανονισμού (ΕΚ) αριθ. 718/2007, οι επιλέξιμες περιοχές για χρηματοδότηση στο πλαίσιο της συνιστώσας του ΙΡΑ που αφορά τη διασυνοριακή συνεργασία είναι εκείνες που αναφέρονται στο παράρτημα Ι (κράτη μέλη) και στο παράρτημα ΙΙ (δικαιούχοι χώρες).
Βρυξέλλες, 14 Νοεμβρίου 2007.

Labels: 15
19
5